SCOMENCÂTS PAR FURLAN. Il gjornalut di Gjovanin Burascje di Luigi Bertelli (Vamba) | Il libri e l’autôr | Il tradutôr
Il gjornalut di Gjovanin Burascje
di Luigi Bertelli (Vamba)
Ve ca. O ai volût copiâ chi ta chest gno gjornalut il sfueut dal calendari di vuê, li che e je segnade la jentrade des trupis talianis a Rome, e che e je ancje la dì ch’o soi nassût jo, come che jo lu ai scrit sot, di mût che i amîs che a vegnin a cjase si visin di fâmi il regâl.
Ve ca intant la note dai regâi vûts fin cumò:
1. Une biele rivoltele di trai che mi à dât il pai;
2. Un vistît a cuadrei che mi à dât mê sûr Ade, ma par chel no bacili, parcè che nol è un bebel;
3. Une cjane di pescje di gale cul fîl e dut ce che al covente e che si smonte deventant un baston, che mi à dât me sûr Virgjinie, e chest al è il regâl che mi voleve, parcè che jo o deventi mat pe pescje;
4. Une buste par penis cun dut ce che al covente par scrivi, e cuntun lapis ros e blu sflandorôs, regalât di mê sûr Luise;
5. Chest gjornalut che mi à regalât la mame e che al è il miôr di dut.
Eh propit! La mê buine mame mi à fat propit un biele robe, dantmi chest gjornalut parcè che jo o scrivi i miei pinsîrs e chel che mi sucêt. Ce biel libri, cu la leadure verde e dutis lis pagjinis blancjis che no sai propit cemût ch’o fasarai a jemplâlis!
Al jere di tant ch’o bramavi di vê un gno gjornalut, dulà scrivi lis mes memoriis, compagn di chel che a àn lis mes sûrs Ade, Luise, Virgjinie che dutis lis seris prime di lâ tal jet, cui cjavei su lis spalis e disvistidis a mieç, a stan a scrivi par straoris.
No sai propit dulà ch’a cjatin tantis robis di scrivi, chês fantatis!
Jo, invezit, no sai plui ce dî; e alore cemût fasaraio a jemplâ dutis lis tôs pagjinis blancjis, cjâr il gno gjornalut? Mi judarai cul gno grant snait tal dissegnâ, e o fasarai chi il gno ritrat di cemût che o soi cumò, fats e finîts 9 agns.
_____________________________
Il libri e l’autôr
A son erois che in dì di vuê nus mancjin, e cualchi volte a stan sierâts in libris che nô no savìn nancje che a esistin. Un di chescj, dispès famôs dome pal senegjât cun Rita Pavone dal ‘64, nol pues jessi che Giannino Stoppani, ven a stâi il Gian Burrasca creât di Vamba intun libri nuie di mancul che dal 1909, che - cun di plui - al somee che al sedi ispirât a une opare dal 1880 (A bad’s boy diary). Luigi Bertelli, cuntun sorenon robât al bufon di Ivanhoe, al à fat alc di plui che contâ lis baronadis di un birbant toscan di inizi secul. Gian Burrasca a ‘nt cumbine sì, di ducj i colôrs, ma insom al è bon, al lote pe veretât e cuintri lis injustiziis e, soredut, al met in lûs lis contradizions e lis ipocrisiis dai grancj. Un diari di discuvierzi, jessût a pontadis sul Giornalino della Domenica dal 1907, e no dome par fâsi cuatri ridadis. ❚
_______________________________
Il tradutôr
A voltâ l’incipit di un dai plui innomenâts “titui” par fruts de editorie taliane al è il nestri diretôr Dree Venier, autôr de I Gnognosaurs, i dinosauruts che a àn divertît plui di une gjenerazion di fruts furlans, rivâts al cuart libri (l’ultin al è The Best(iis)). Fumetist, grafic, ilustradôr, animadôr e gjornalist, al è diplomât in ilustrazion li dal IED di Milan. Intai agns ’90 al à realizât siglis televisivis, come chê di Paperissima. Al dissegne la vignete setemanâl su La Vita Cattolica dal 1999. Tal mont dai fumuts al à creât tancj altris personaçs: Capitan Cjargne, Little Meni, la Acuile de Patrie. Al è fra i fondadôrs de fanzine a fumuts Pipins. Par La Vita Cattolica, al à progjetât il gjornalut par fruts Alc&Cè. Intal 2003, al vierç il prin blog par furlan, Il Furlanist e cun Raffaele Serafini il blog Contecurte. ❚
✒ par cure di Raffaele Serafini e Dree Venier
fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn unk fur_Latn fur_Latn fur_Latn